     เตี๋ยวเรือเปิดใหม่ภายในศูนย์การค้าปทุมทอง ที่ไม่ได้มีขายแค่ก๋วยเตี่ยวเรือ ยังมีอาหารขายอยู่หลายรายการ จุดขายของทางร้านคือ "ข้าวฟรี" สามารถเดินมาตักได้เองเลย ที่สำคัญข้าวที่ใช้เป็นข้างไรซ์เบอรี่ซะด้วย

     ก๋วยเตี๋ยวเรือเหลี่ยมตั้งอยู่ศูนย์การค้าปทุมทอง ฝั่งที่เปิดใหม่ สามารถจอดรถได้หน้าร้านเลยค่อนข้างสะดวก ตัวร้านเป็น 2 ห้อง ภายในจึงค่อนข้างกว้าง มีมุมสำหรับตักน้ำแข็ง และข้าวฟรี เมนูจะเป็นก๋วยเตี๋ยวเรือชามเล็ก 15 บาท ชามใหญ่ 45 บาท นอกจากนั้นยังมีเมนูอื่น ๆ อย่างต้มแซ่บซี่โครงอ่อน/หมูตุ๋น ขาหมูคากิ กะเพราหมูหมัก/หมูตุ๋น/ตับ เห็ดนางฟ้าทอด ยำลูกชิ้น ยำสามเกลอ ยำบะหมี่ไข่ ร้านเปิดบริการทุกวันตั้งแต่เวลา 10.00 น.-22.00 น.เบอร์โทรศัพท์ร้าน 0800721795 ครับ

     ก่อนอื่นขอติงเรื่องการบริการ และการจัดการร้านก่อนครับ เหมือนยังไม่ค่อยเป็นมืออาชีพ ลูกค้าเยอะ แต่มีผู้ใหญ่ช่วยกัน 2 คน และเด็กช่วยเสริฟ ไหนจะเมนูกับข้าว ไหนจะก๋วยเตี๋ยว ทำให้ค่อนข้างรอนาน มาทีละอย่าง และต้องทวง คนทำก๋วยเตี๋ยวก็ต้องดูรายการอาหารลูกค้า ทำก๋วยเตี๋ยว และคิดเงินอีกต่างหาก ความจริงน่าจะมีคนช่วยรับ-ส่ง ออเดอร์ น่าจะทำให้เร็วยิ่งขึ้น แต่พี่แกก็พูดจา บริการดีครับ อย่างที่บอกชอบตรงข้าว น้ำแข็ง และผักสดมีบริการฟรี

     เมนูที่สั่งวันนี้มีหลายอย่างด้วยกันทั้งกับข้าว และก๋วยเตี๋ยว กับข้าวตอนแรกสั่งไป 3 อย่าง แต่เห็นอาหารออกช้าเลยยกเลิกไปรายการนึง มีอะไรกันบ้างวันนี้มาดูกัน

     ต้มแซ่บหมูตุ๋น (50 บาท) -- ราคาไม่แพง ได้เยอะ หมูตุ๋นนี่ไม่มีหวง ความจริงตอนแรกสั่งกระดูกอ่อน แต่เห็นว่ายังไม่เปื่อยดีเลยเปลี่ยนเป็นหมูตุ๋น รสชาติแซ่บ ถือว่าอร่อยเลยทีเดียว ออกจะเปรี้ยวนำนิด ๆ แต่ไม่เสียหาย ชามนี้ชอบสุด

     ขาหมูคากิ (50 บาท) -- ขาหมูถึงเครื่องพะโล้ เปื่อยกำลังดี ไม่มันจนเกินไป น้ำจิ้มยังธรรมดาไปหน่อย ยังไม่ค่อยถูกใจ 

     ปิดท้ายด้วยเมนูก๋วยเตี๋ยว วันนีสั่งหมี่ขาวเรือเล็ก (15 บาท) และใส่ถุงเป็นเส้นเล็กหมูล้วน เรือใหญ่ (45 บาท) -- ตอนแรกแอบตกใจ สั่งใส่ถุงเส้นได้มาน้อยมาก ถึงกับเดินไปถามว่านี่ชามใหญ่ใช่มั้ยครับ แต่มาทราบจากพี่ว่าได้เครื่องมาเยอะพอสมควร อิ่มเลย ส่วนชามเล็กนั้นผมทานที่ร้าน ทาน 2-3 คำก็หมดแล้วครับ รสชาติน้ำปรุงมาสำเร็จ ออกเปรี้ยวนิด หวานหน่อย ยังไม่ค่อยชอบเท่าไหร่ ถือว่าเป็นเมนูชื่อร้านที่ยังไม่โดดเด่นครับ

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,382)